Żagħżugħ ta' 21 sena minn San Ġiljan tilef ħajtu filwaqt li tfajla ta' 19-il sena minn Ħal Qormi li kienet passiġġiera fl-istess vettura tinsab fil-periklu tal-mewt, wara li kienu involuti f'ħabta fis-sigħat bikrin ta' filgħodu f'Ħal Luqa. L-inċident seħħ fis-1am fi Triq il-Kunsill tal-Ewropa, meta ż-żagħżugħ tilef il-kontroll tal-vettura, baqa' dieħel f'ħajt u spiċċa f'għalqa. Il-karozza ġarrbet ħsarat kbar bil-konsegwenza li ż-żewġ żgħażagħ spiċċaw maqbudin fil-karozza. Ritratt: CMRU Fuq il-post issejjaħ tim mediku u membri mid-Dipartiment tal-Protezzjoni Ċivili sabiex jassistu, iżda sfortunatament ir-raġel ġie ċċertifikat mejjet fuq il-post. It-tfajla ttieħdet l-Isptar Mater Dei b'ambulanza. Dwar l-inċident għaddejja inkjesta mill-Maġistrat tal-Għassa Dr Ian Farrugia.